Avainsanat

Tiivistelmä



Avainsanat

1. Tuomioistuinmenettely – Suullisen käsittelyn aloittaminen uudelleen – Velvollisuutta aloittaa suullinen käsittely uudelleen, jotta osapuolet voisivat tehdä huomautuksia julkisasiamiehen ratkaisuehdotuksessa esitetyistä oikeusseikoista, ei ole

(Unionin tuomioistuimen työjärjestyksen 83 artikla)

2. Euroopan unionin omat varat – Jäsenvaltioiden suorittama toteaminen ja käyttöön asettaminen – Velvollisuus tuontitullien kantamiseen jälkitullauksin – Sokerin ylijäämävarastot, joita ei ole viety – Toteamista ja käyttöön asettamista ei ole suoritettu, eikä ole ylivoimasta estettä eikä ole kyse siitä, että kyseisestä jäsenvaltiosta riippumattomista syistä olisi täysin mahdotonta toteuttaa perintää – Jäsenyysvelvoitteiden noudattamatta jättäminen

(EY 10 artikla; vuoden 1985 liittymisasiakirjan 254 artikla; neuvoston asetuksen N:o 3771/85 8 artiklan 3 kohdan c alakohta ja neuvoston asetuksen N:o 1552/89 2, 11 ja 17 artikla; komission asetuksen N:o 579/86 4, 7 ja 8 artikla; neuvoston päätöksen 85/257 2 artiklan a alakohta ja 7 artikla ja neuvoston päätöksen 88/376 2 artiklan a alakohta)

Tiivistelmä

1. Ks. tuomion teksti.

(ks. 45–47 kohta)

2. Jäsenvaltio ei noudata EY 10 artiklan, Espanjan kuningaskunnan ja Portugalin tasavallan liittymisehdoista ja perustamissopimusten mukautuksista tehdyn asiakirjan 254 artiklan, yhteisöjen omien varojen järjestelmästä tehdyn päätöksen 85/257 7 artiklan, Espanjassa ja Portugalissa 1.3.1986 olevia sokerialan tuotteiden varastoja koskevista yksityiskohtaisista säännöistä annetun asetuksen N:o 579/86, sellaisena kuin se on muutettuna asetuksella N:o 3332/86, 4, 7 ja 8 artiklan sekä yhteisöjen omista varoista tehdyn päätöksen 88/376 soveltamisesta annetun asetuksen N:o 1552/89 2, 11 ja 17 artiklan mukaisia velvoitteitaan, kun se ei aseta komission käyttöön tiettyä euromäärää, joka vastaa sokerin ylijäämävarastoista, joita ei ole viety sen liityttyä Euroopan yhteisöön, suoritettavia maksuja.

Jäsenvaltiossa olevista maataloustuotteiden varastoista annetun asetuksen N:o 3771/85 8 artiklan 3 kohdan c alakohdassa säädetään nimittäin, että tämän asetuksen soveltamissäännöt, jotka vahvistetaan maatalouden yhteistä markkinajärjestelyä koskevassa säännöstössä säädetyissä menettelyissä, koskevat muun muassa veron kantamista, jos asianomainen ei noudata ylijäämätuotteiden myyntiä koskevia yksityiskohtaisia sääntöjä. Näin ollen Portugalissa todettujen sokerin ylijäämävarastojen poistamiseksi asetuksessa N:o 579/86 säädetään ensisijaisesti varastojen viennistä vahvistetussa määräajassa ja, mikäli vientiä tässä määräajassa ei tapahdu, sen 7 artiklan 1 kohdassa säädetään 30.6.1987 voimassa olleen valkoisen sokerin tuontimaksun suuruisen maksun kantamisesta.

Asetuksen N:o 3771/85 8 artiklan 3 kohdan c alakohdassa ja asetuksen N:o 579/86 7 artiklan 1 kohdassa säädetty maksu on päätöksen 85/257 2 artiklan a alakohdassa ja päätöksen 88/376 2 artiklan a alakohdassa tarkoitettu sokerialan yhteisessä markkinajärjestelyssä määrätty muu maksu.

Tästä seuraa, että jäsenvaltio oli velvollinen asettamaan kyseisen määrän komission käyttöön, koska asetuksen N:o 1552/89 17 artiklan 2 kohdassa, johon komissio viittaa, säädetään, että jäsenvaltiot vapautetaan asettamasta komission käyttöön todettuja maksuja vastaavat määrät ainoastaan, jollei perintää ole voitu toteuttaa ylivoimaisen esteen vuoksi tai jos osoittautuu, että jäsenvaltioista riippumattomista syistä on täysin mahdotonta toteuttaa perintää.

(ks. 57, 69, 79 ja 82 kohta)